הצלחות, כישלונות והאמונות שביניהם

מאת אלבינה קונץ-בר

אמונה היא דעה או השקפה נחרצת ביחס לנושא כלשהו, באופן סובייקטיבי, אשר אינה ניתנת לערעור בקלות על-ידי ההיגיון או השכל.

אמונות על עצמנו, ועל הסביבה בה אנו חיים, נוצרות במוחנו אי-שם בילדות. 

מספיק שהתרחשו שתי חוויות דומות בחיינו הצעירים – גם בהפרש של זמן רב יחסית אחת מן השנייה -  אותן אנו הפנמנו בצורה סובייקטיבית, שלילית, כדי שאמונה מגבילה תיחרט במוחנו לעד (או עד אשר נצליח לשנותה בבגרותנו). 

כפי שאלברט איינשטיין אמר:

"הגיון בריא הוא אותו מטען של דעות קדומות שהועמס עלינו עד גיל  18."

מה שאנו מאמינים על עצמנו ועל הסביבה בה אנו חיים, זה מה שמשפיע על המציאות שלנו. אם אתה מאמין שאתה נראה טוב, אז מן הסתם יהיה לך הביטחון והמוטיבציה להתבלט בחברה. אם אינך מאמין בכך, אז אתה כנראה תתחמק מלהתבלט, ואולי אפילו תימנע בכלל ממצבים שיש בהם הסיכוי הקלוש ביותר לכך שתהיה במרכז תשומת-הלב. 

"אם אתה חושב שאתה יכול, או שאתה חושב שאינך יכול – בכל מקרה אתה צודק."
- הנרי פורד
האמונה הינה כוח פנימי בתוכנו. לפיכך אמונות, בין היתר, הן אלו ה'שולטות' במעשינו בחיים, ולפעמים לאו דווקא לטובתנו הנעלה.

ישנם שני סוגי אמונות משמעותיות – אמונות מגבילות ואמונות מחזקות:

1. אמונות מגבילות

"אנשים רבים מתעשרים על חשבון החלשים והמסכנים."
"בחורות יפות יוצאות רק עם בחורים יפים."
"אסור לי להתבלט, שמא ישימו לב לכמה שאני לא יוצלח."
אמונות אלו מגבילות אותנו בחיי היום-יום במיצוי הפוטנציאל הטמון בתוכנו – בתחום בו עוסקת האמונה. 

דוגמא אחת:

אם אינך מאמין שאתה "שווה" מספיק כדי שנשים "שוות" יראו בך בן-זוג פוטנציאלי ("היא הרי לא תסתכל עלי !"), אז כמה מוטיבציה וביטחון יהיו לך להקדיש לנושא מציאת בת-זוג "שווה" ? מעט מאד, ואם אתה גם לא מאלה המעוניינים להתפשר על בת-זוג פחות "שווה" בעיניך, אז נקלעת למבוי סתום. הניסיון שיצטבר סביב אי-יצירת מערכת יחסים עם בת-זוג רצויה יחזק את האמונה ההתחלתית שלך שאינך "שווה" מספיק. נוצר מעגל סגור.

דוגמא שנייה:

אם אינך מאמין שהעסק שלך יוכל להצליח, אז כמה מאמץ תהיה מוכן להשקיע בו ? פחות. וכשמשקיעים בעסק מעט מאד מאמצים, העסק בד"כ לא מצליח – מה שמחזק את האמונה הבסיסית שלך. נוצר מעגל סגור.

2. אמונות מחזקות

"אנשים רבים מתעשרים על-ידי נחישות ודביקות במטרה."
"בחורות שוות מחפשות גבר חכם ורגיש, יותר מאשר יפה."
"אין לי בעיה להתבלט - שישימו לב לכמה אני מעניין !"

"אם מישהו אחר יכול, אז גם אני יכול !"

אמונות אלו מחזקות אותנו בחיי היום-יום ומאפשרות לנו לפעול לכיוון מיצוי הפוטנציאל הטמון בתוכנו – בתחום בו עוסקת האמונה.
בואו ניקח את 'דוגמא אחת' מהאמונות המגבילות ונהפוך אותה:

אם אתה מאמין שאתה בחור "שווה" כבן-זוג, אז יהיו לך גם המוטיבציה וגם הביטחון ליצור קשר עם נשים "שוות" בעיניך ולהרגיש בנח בסביבתן. האם מצב זה יעלה את הסיכויים שלך ליצור מערכת יחסים עם בת-זוג רצויה ? בהחלט. כל הצלחה כזאת תחזק את האמונה ההתחלתית שלך שאתה "שווה" עוד יותר, ותוסיף לך ביטחון. נוצרות אפשרויות בחירה מוצלחות, רבות.
כעת ניקח את 'דוגמא שנייה' מהאמונות המגבילות ונהפוך אותה:

אם אתה מאמין שהעסק שלך יוכל להצליח, אז כמה מאמץ תהיה מוכן להשקיע בו ? הרבה מאד ! וכשמשקיעים בעסק מאמץ, לעסק יש סיכוי טוב מאד להצליח – מה שמחזק את האמונה הבסיסית שלך ומוסיף לך עוד מוטיבציה.
"זה לא מי שאתה, שעוצר אותך, אלה מי שאתה מאמין שאינך." 

אלמוני

האם האמונות הישנות שלנו נכונות באמת ?! 
האם הן נחקרו ונבדקו על-ידינו שוב בבגרותנו ? 

אז מה ניתן לעשות בנדון ?
ניתן לעבור תהליך של החלפת האמונות המגבילות באמונות מחזקות ומקדמות. 
למה תהליך ? מפני שהאמונות שלנו התקבעו עמוק בתוכנו במשך שנים רבות, ואין לצפות לשנותן במיידי – ב"זבנג, וגמרנו!". רצוי לקחת בחשבון עובדה זו, ולהיערך לתהליך אשר יתבצע בקצב הנכון לכל אחד מאיתנו, ויושפע מהמאמץ ומהמודעות אשר נשקיע בו.
ראשית כדאי לעצור רגע ולבדוק אילו אמונות "מפעילות" אותנו בחיים - אילו מתוכן הן אמונות מגבילות, אילו הן אמונות מחזקות.
שנית, כדאי לבחור בין אם לנסות ולעבור את התהליך הנ"ל בכוחות עצמנו, או להיעזר במנחה/מטפל מקצועי.

אם בחרנו לנסות לבד, אז נתחיל עם הכנת רשימה של האמונות המגבילות, אותן זיהינו שהן קיימות בתוכנו, ונסדרן בסדר עדיפות יורד – מהמגבילה ביותר עבורנו אל הכי פחות מגבילה. 

נתחיל את התהליך עם האמונה המגבילה ביותר עבורנו, בכך שנחפש לערער את אמינותה: האם היא באמת נכונה גם כיום ? האם ניתן למצוא דוגמאות מהחיים בהן אמונה זו אינה בהכרח נכונה ?

אחרי שהאמונה התערערה מעט (בהגיון), ניתן להתחיל לשנותה לאמונה מחזקת ומקדמת עבורנו, ולתרגל אותה ביום-יום. כל פעם שעולה האמונה המגבילה הישנה, מיד להחליפה באמונה החדשה שיצרנו. זה דורש תרגול רב וערנות תמידית "לתפוס" את האמונה הישנה בזמן.
לדוגמא:

האמונה המגבילה: "אנשים רבים מתעשרים על חשבון החלשים והמסכנים." 

אמונה זו מונעת מאדם ישר להתעשר.

האמונה המקדמת, החיובית יותר: "אנשים רבים מתעשרים על-ידי נחישות ודביקות במטרה."
אמונה זו פותחת את האפשרות להתעשר.

אם בחרנו להיעזר בגורם מקצועי, אז כדאי לבחון את שיטת הטיפול האפקטיבית ביותר עבור תהליך כזה. אחת השיטות שניתן לבחון הינה שיטת ה- NLP (Neuro Linguistic Programming). זוהי שיטה אפקטיבית מאד, המאפשרת לזהות את אותן אמונות מגבילות ולהחליפן באמונות מחזקות שלאורן רוצים לפעול מעתה ואילך, ולהטמיען בחיי היום-יום. שיטה זו עובדת הן ברובד המודע, והן ברובד התת-מודע.
ולסיום, ברצוני לספר לכם סיפור ששמעתי על פיל בקרקס, ואיך חוסר-אמונתו בכוחותיו השפיעה על חייו:

קצת אחרי שהפיל נולד קשרו אותו ברגלו עם שרשרת ברזל ליתד קטנה מעץ.

הפיל הקטן ניסה בכל כוחו להשתחרר מקשירתו ליתד: משך חזק בשרשרת ודחף את היתד במשך ימים רבים, גם אחרי שרגלו נפצעה מהמאמץ הרב שהפעיל.
וכל זה לשווא. היתד הקטנה היתה חזקה ממנו.
עד שהגיע היום האיום ונורא שבו השלים הפילון עם חוסר האונים שלו ונכנע ליתד הקטנה ... ונוצרה בו האמונה שאינו יכול.

בינתיים גדל הפיל ונהיה גדול וחזק פי כמה וכמה, אך הוא לא יכול היה לברוח מהקרקס מפני שהוא האמין שאינו יכול לעקור את יתד העץ הקטנה שאליה היה עדיין קשור ...
הוא זכר היטב את אי-היכולת שלו אשר חווה בילדותו, את תחושת חוסר האונים שהפנים, מעט אחרי שנולד; את רגלו הכואבת ...
הדבר הכי נורא היה שהוא, הפיל הגדול והענק, מעולם לא הטיל ספק של ממש ב ... אי-יכולתו."
אני מאחלת לכם הצלחה בלהטיל ספק באמונותיכם המגבילות, לשנותן ולפתוח אפשרויות בחירה נוספות בחייכם.

הכותבת היא אלבינה קונץ בר, מטפלת ומנחה בכירה ב-NLP (.M.P), דמיון מודרך, גוף-נפש, EFT . מרצה ומנחה סדנאות למודעות ועבודה פנימית, לזוגיות ולקראת זוגיות.
